Document ID: 32005R0012

UREDBA KOMISIJE (ES) št. 12/2005
z dne 6. januarja 2005
o spremembi Uredb (ES) št. 809/2003 in (ES) št. 810/2003 v zvezi s podaljšanjem veljavnosti prehodnih ukrepov za obrate za kompostiranje in pridobivanje bioplina na podlagi Uredbe Evropskega parlamenta in Sveta (ES) št. 1774/2002
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 1774/2002 o določitvi zdravstvenih pravil za živalske stranske proizvode, ki niso namenjeni prehrani ljudi (1) in zlasti člena 32(1) Uredbe,
ob upoštevanju naslednjega:
(1)
Uredba (ES) št. 1774/2002 določa zdravstvena pravila za živalske stranske proizvode, ki niso namenjeni prehrani ljudi. Zaradi strogosti navedenih pravil so bili odobreni prehodni ukrepi.
(2)
Uredba Komisije (ES) št. 809/2003 z dne 12. maja 2003 o prehodnih ukrepih na podlagi Uredbe (Evropskega parlamenta in Sveta ES) št. 1774/2002 v zvezi s standardi predelave za snovi kategorije 3 in hlevski gnoj, ki se uporablja v obratih za kompostiranje (2), daje gospodarski panogi čas do 31. decembra 2004, da prilagodi in razvije alternativne standarde predelave za snovi kategorije 3 in hlevski gnoj, ki se uporablja v obratih za kompostiranje.
(3)
Uredba Komisije (ES) št. 810/2003 z dne 12. maja 2003 o prehodnih ukrepih na podlagi Uredbe Evropskega parlamenta in Sveta (ES) št. 1774/2002 v zvezi s standardi predelave za snovi kategorije 3 in hlevski gnoj, ki se uporablja v obratih za pridobivanje bioplina (3), daje gospodarski panogi čas do 31. decembra 2004, da prilagodi in razvije alternativne standarde predelave za snovi kategorije 3 in hlevski gnoj, ki se uporablja v obratih za pridobivanje bioplina.
(4)
Komisija je zaprosila za mnenje Evropske agencije za varno hrano (EFSA), ki bo omogočilo določitev alternativnih standardov predelave za obrate za kompostiranje in za pridobivanje bioplina. Pričakuje se, da bo EFSA podala mnenje ob koncu leta 2004. Države članice in nosilci dejavnosti so zaprosili Komisijo, naj do pridobitve mnenja EFSA podaljša veljavnost prehodnih ukrepov, predvidenih v Uredbah (ES) št. 809/2003 in (ES) št. 810/2003, da bi preprečili motnje v trgovini.
(5)
Prehodne ukrepe, predvidene v Uredbah (ES) št. 809/2003 in (ES) št. 810/2003 bi bilo treba torej podaljšati za nadaljnje obdobje, ki bo državam članicam omogočilo, da nosilcem dejavnosti dovolijo nadaljevanje uporabe nacionalnih pravil za standarde predelave snovi kategorije 3 in hlevskega gnoja, ki se uporablja v obratih za kompostiranje in za pridobivanje bioplina.
(6)
Ukrepi, predvideni v tej uredbi, so skladni z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Uredba (ES) št. 809/2003 se spremeni: V členu 1(1), členu 3(2) in členu 4 se datum „31. decembra 2004“ nadomesti z datumom „31. decembra 2005“.
Člen 2
Uredba (ES) št. 810/2003 se spremeni: V členu 1(1), členu 3(2) in členu 4 se datum „31. decembra 2004“ nadomesti z datumom „31. decembra 2005“.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. januarja 2005

Labels: 1
17
14
20
0
6